שאלתיאל קבילי

שאלתיאל (צ'רלי) קבילי (1939 – 2 בנובמבר 2004) היה רופא פנימאי, פרופסור לרפואה, מומחה לנפרולוגיה ומנהל מחלקה במרכז הרפואי תל אביב.

ביוגרפיה
נולד ביוון, ועלה ארצה בשנת 1949. למד רפואה במסגרת העתודה האקדמית באוניברסיטה העברית בירושלים.

התגייס לצה"ל בשנת 1964 ושימש רופא גדודי בחיל השריון. במלחמת ששת הימים היה רופא חטיבתי. התמחה במקביל ברפואה פנימית במרכז רפואי שיבא והיה בין החוקרים המקוריים של מחלת קדחת ים תיכונית משפחתית.

במלחמת יום הכיפורים שימש קצין הרפואה של פיקוד המרכז (מר"פ) ולאחר המלחמה סגן קצין רפואה ראשי. השתחרר מצה"ל בסוף שנות ה-70 בדרגת אל"ם ויצא לתת-התמחות בנפרולוגיה בארצות הברית. במילואים שימש מנהל בית החולים הצבאי של צה"ל בניירובי בעת פעולת שחרור החטופים מאנטבה. כמו כן, היה מנהל מחלקה פנימית ו' בבית החולים הדסה (תל אביב) ושימש אף מנהל בית החולים בפועל. אחרי סגירת בית החולים עבר למרכז רפואי תל אביב והמשיך לנהל שם את המחלקה הפנימית עד למותו.

נטל חלק במשלחות הומניטריות רפואיות במדינות עולם שלישי ובמיוחד בקמבודיה.

בנו גיא נפצע קשה במהלך מלחמת לבנון השנייה, בעת ששירת כמג"ד בחטיבה 401.

קבילי נפטר בשנת 2004 ממחלת סרטן הכבד.

קישורים חיצוניים 
 המלאכים של צ'רלי, כתבה בעיתון תל אביב

הערות שוליים 

בעלי תואר דוקטור לרפואה מהאוניברסיטה העברית בירושלים
רופאים פנימיים ישראלים
רופאים צבאיים ישראלים
סגל המרכז הרפואי תל אביב ע"ש סוראסקי
סגל בית החולים הדסה תל אביב
נפרולוגים ישראלים
בוגרי העתודה האקדמית
אישים הקבורים בבית הקברות קריית שאול
ישראלים שנולדו ב-1939
ישראלים שנפטרו ב-2004